钦定古今图书集成/明伦汇编/氏族典/第186卷 > 萧长懋
## 钦定古今图书集成/明伦汇编/氏族典/第186卷 > 萧长懋

按《南齐书文惠太子传》，“文惠太子长懋，字云乔，世祖
长子也。姿容丰润，小字白泽。宋元徽末，随世祖在郢，
世祖还镇盆城，拒沈攸之，使太子劳接将帅，亲侍军
旅。除秘书郎，不拜，授辅国将军，迁晋熙王抚军主簿，
转秘书丞，以与宣帝讳同，不就。改除中书郎，迁黄门
侍郎，未拜。昇明三年，太祖将受禅，世祖已还京师，以”
襄阳兵马重镇，不欲处他族，出太子为持节、都督雍
梁二州郢州之竟陵司州之随郡军事、左中郎将、宁
蛮校尉、雍州刺史。建元元年，封南郡王。二年，征为侍
中、中军将军，置府镇石头。穆妃薨，上以太子哀疾，不
宜居石头山障，移镇西州。四年，迁使持节、都督南徐
兖二州诸军事、征北将军、南徐州刺史。世祖即位，为
皇太子。太子与竟陵王子良俱好释氏，立六疾馆以
养穷民。风韵甚和，而性颇奢丽，宫内殿堂，皆雕饰精
绮，过于上宫，玩弄羽仪，多所僭儗。十一年春，薨。上幸
东宫，临哭尽哀，诏敛以衮冕之服。谥曰文惠，葬景安
陵。郁林立，追尊为文帝，庙称世宗。